**Turvallisuusteko-palkinto 2022 Sirkkulanpuiston jalkautuvalle päihdetyö-hankkeelle**

Kuopion kaupungin turvallisuusteko-palkinto myönnettiin tänä vuonna Sirkkulanpuiston jalkatuvalle päihdetyöhankkeelle. Kunniamaininnan saivat Konstaapeli Daniel ja Kuopion kaupungin kotiin annettavat lapsiperhepalvelut.

**Jalkautuva päihdetyö-hankkeen työntekijät ovat erinomaisesti onnistuneet lisäämään kaupunkimme turvallisuutta**

Sirkkulanpuiston jalkautuva päihdetyö-hanke (EPIS!) ja hankkeen työntekijät yhdessä vertaistoimijoiden kanssa ovat saaneet ensimmäisen toimintavuoden aikana rakennettua luottamusta kaduilla ja kohtaamispaikoissa aikaa viettävien ihmisten kanssa. Syntyneen luottamuksen kautta on onnistuttu nopeasti ratkomaan akuutteja kriisitilanteita ja saattamaan ihmisiä tarvitsemiensa palveluiden ja tukitoimien piiriin.

Työntekijöiden kohtaamisilla on kesän aikana ollut rauhoittava vaikutus esimerkiksi puistoissa aikaa viettävien henkilöiden keskuudessa. Tämä on vaikuttanut porukoiden keskinäiseen turvallisuuden tunteen lisääntymiseen, mutta myös yleiseen turvallisuuteen.

**Matalan kynnyksen työtä isällisellä otteella**

Kunniamaininnan saanut Itä-Suomen poliisilaitoksen vanhempi konstaapeli Daniel Kalejaiye palkitaan työstään nuorten parissa.

Perusteluina palkintoehdotuksessa oli, että konstaapeli Daniel tekee matalan kynnyksen työtä isällisellä ja veljellisellä otteella helposti lähestyttävästi. Hän on ottanut haltuun sosiaalista mediaa, jossa hän kohtaa erityisesti nuoria, jakaa tietoa ja ohjausta huumorillakin höystettynä. Hän välittää luotettavuutta ja turvallisuutta, jota tänä aikana paljon tarvitaan.

**Perheohjaajien kannustava ja vahvistava työote auttaa perheiden voimavarojen löytymisestä**

Toinen kunniamaininta annettiin Kuopion kaupungin kotiin annettaville lapsiperhepalveluille.

Lapsiperhepalveluiden perheohjaajat toteuttavat erityisen tuen perhetyötä ja vaativan tason perhetyötä suoraan perheissä. Kannustava ja vahvistava työote auttaa perheiden voimavarojen löytymisessä ja niiden vahvistamisessa.

Perusteluissa palkintoehdotuksessa todettiin myös, että työ jokaisen vanhemman, lapsen ja nuoren kanssa on turvallisuusteko, josta perheohjaajien tulisi saada entistä enemmän kiitosta.

\*\*

Kuopion kaupunki jakaa vuosittain turvallisuustekopalkinnon henkilölle tai yhteisölle, joka on oma-aloitteisella teolla parantanut turvallisuutta tai tehnyt aloitteen, joka on johtanut turvallisuuden paranemiseen. Turvallisuusteko-kiertopalkinto on seppä Tuomo Halosen takoma suurikokoinen avain avainpesineen.